《行行且游猎丁丑九月作》
明代·张元凯

少岁从军出武威，兜鍪日耀生光辉。沙场大小七十战，数奇归掩南山扉。

南山近有白额虎，会须烦我大黄弩。朝来结束过蓝田，马如游龙辔如组。

入林黯惨路不平，披开荆枳飞鸟惊。乱石崔嵬垒如屋，咆哮万壑阴风生。

顾盼凭陵了无觉，应弦即倒何须搏。男儿本意重生擒，飞而食肉良不恶。

甲卖弓藏一十年，偶因射猎泪潸然。扪虱若谈当世务，白额岂在南山前。

头足于今变冠履，取民脂膏充簠簋。假彼绣斧得横行，缚取贪残猛虎献天子。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。